V týchto usmerneniach sa predpokladá, že aktíva v investičnom portfóliu zabezpečia dostatočnú likviditu v súvislosti s potenciálnymi uplatneniami záruky, pričom sa budú stále zameriavať na optimalizáciu miery rizík a výnosov, ktorá je zlučiteľná so zachovaním vysokého stupňa bezpečnosti a stability.

Stratégie investovania a riadenia rizík boli prijaté s ohľadom na investičné ciele a výhľad podmienok na trhu. Investičný prístup sa zameriaval na posilnenie diverzifikácie naprieč rôznymi triedami aktív s pevným výnosom.

4.2.Vývoj na trhu v roku 2020

Vývoju na trhu v roku 2020 dominoval vírus COVID-19, jeho ničivý vplyv na verejné zdravie a svetové hospodárstvo a rýchla a silná politická reakcia vlád a centrálnych bánk.

Trhy s pevným výnosom začali rok optimisticky vďaka pokroku v obchodných vzťahoch medzi USA a Čínou a všeobecne pozitívnej nálade v hospodárstve. Výnosy z 10-ročného nemeckého štátneho dlhopisu (Bund) dosiahli v polovici januára úroveň –0,16 %, čo bola najvyššia úroveň za celý rok.

Približne v marci, keď bola hrozba vírusu čoraz jasnejšia, mala viac ako polovica svetovej populácie skutočne obmedzený pohyb. To spôsobilo celosvetový otras, ktorý zasiahol ponuku aj dopyt, najmä pokiaľ ide o služby poskytované prostredníctvom osobného kontaktu.

Finančné trhy na celom svete zaznamenali náhly otras, ktorý so sebou priniesol významný nárast neochoty riskovať a volatilitu. Následná „honba za hotovosťou“ viedla k núdzovému predaju aktív, čo spôsobilo narušenie a ohrozilo stabilitu finančných trhov.

Akciové trhy prudko klesli a investori sa sústredili na bezpečné aktíva, ako je napríklad nemecký štátny dlhopis (Bund), ktorého výnosy do polovice marca rýchlo klesli na najnižšiu úroveň v roku, a to –0,86 %. Výnosy amerických štátnych dlhopisov klesli ešte viac, čo bolo spôsobené dvoma núdzovými zníženiami sadzieb zo strany Federálnej rezervnej banky USA o celkovo 150 bázických bodov na začiatku marca. Bezpečné výnosy potom zaznamenali obrat a súčasne so zvyškom svetových trhov s pevným výnosom rástli uprostred neistoty na trhu a obmedzenej likvidity. Nemecký dlhopis sa vrátil na úroveň –0,20 % desať dní po tom, ako dosiahol najnižšiu úroveň za rok. Rozpätie ostatných európskych štátnych dlhopisov voči nemeckému dlhopisu značne vzrástlo, rovnako ako rozpätie všetkých ostatných tried aktív s pevným výnosom.

S cieľom obnoviť dôveru zaviedli vlády záchranné balíky a centrálne banky uvoľnili menovú politiku (napr. zníženie základnej úrokovej sadzby a/alebo nákup aktív) v bezprecedentnom rozsahu. Trhy sa vďaka tomu upokojili a celkové oceňovanie aktív vzrástlo. Po nestálom marci sa od apríla rozpätie stabilizovalo, pričom vo všeobecnosti klesalo. Oznámenie bezprecedentných fiškálnych balíkov na celom svete a v Európe, najmä balíka Next Generation EU vo výške 750 miliárd EUR, v júni zvýšilo celkovú úroveň výnosov, ale centrálne banky naďalej zabezpečovali priaznivé podmienky financovania v kontexte pretrvávajúceho rizika poklesu. Celkovo sa výnosy a rozpätie v eurozóne po zvyšok roka postupne znižovali, zatiaľ čo dôvera investorov sa naďalej zlepšovala v dôsledku pokroku v oblasti očkovania a výhľadu ďalších stimulov po novembrových voľbách v USA. Nemecký dlhopis dosiahol na konci roka úroveň –0,57 %.

Celkovo trhy s pevným výnosom, hoci sa vyznačujú veľmi vysokou volatilitou, ponúkli atraktívne investičné príležitosti, čo zase prispelo k pozitívnej návratnosti záručného fondu EFSI na konci roka.

4.3.Zloženie a kľúčové rizikové charakteristiky portfólia

Z koncoročných údajov o portfóliu záručného fondu EFSI vyplýva, že portfólio je dobre diverzifikované, pokiaľ ide o triedy aktív a ratingové kategórie. Navyše existuje aj diverzifikácia cenných papierov, ktoré nie sú denominované v EUR (USD), vo forme umiestnenia do amerických štátnych dlhopisov a iných emitentov USA (napr. nadnárodných spoločností, iných štátov alebo agentúr) a hotovosti vo výške približne 6 % portfólia. Menové riziko je zabezpečené.

Podiel dlhopisov, ktoré spĺňajú kritériá environmentálneho, sociálneho a správneho dosahu, bol na konci roka 2020 na úrovni 9,5 % v porovnaní so 6,9 % na konci roka 2019. Durácia portfólia ku koncu roka 2020 bola 3,19 roka, zatiaľ čo jeho priemerný úverový rating bol BBB+.

Približne 33 % portfólia tvorili dlhopisy so splatnosťou menej ako jeden rok, dlhopisy s pohyblivým výnosom a krátkodobé nástroje peňažného trhu, ktoré poskytujú ďalší vankúš likvidity pre portfólio.

Profil portfólia z hľadiska durácie, úverového rizika a likvidity bol upravený v súlade s predpokladanými peňažnými tokmi vyplývajúcimi z operácií EFSI v rámci záruky EÚ (t. j. predpokladané uplatnenia, príjmy).

4.4.Výkonnosť

Ročná výkonnosť sa vypočítava na časovo váženom základe, aby nebola ovplyvnená veľkosťou portfólia, ktoré počas roka aj naďalej významne rástlo.

V trhovom prostredí charakterizovanom volatilitou súvisiacou so zdravím a historicky nízkymi výnosmi fond v roku 2020 vykázal absolútnu ročnú výkonnosť na úrovni 1,246 %. Táto návratnosť je v súlade s ročnou výkonnosťou referenčnej hodnoty EFSI (1,23 %). Výkonnosť referenčnej hodnoty aj portfólia v roku 2020 však bola do veľkej miery spôsobená pozitívnou krivkou návratnosti. Vzhľadom na historicky nízke úrovne výnosov EÚ a USA by portfólio a referenčná hodnota mohli byť v nadchádzajúcich rokoch negatívne ovplyvnené opačným pohybom krivky (t. j. rastúcimi výnosmi).

5.Posúdenie primeranosti cieľovej sumy a úrovne záručného fondu EFSI

V rámci EFSI sa od 31. decembra 2020 schválili operácie v celkovej kumulovanej výške 82,7 miliardy EUR vo všetkých členských štátoch, z toho 57,2 miliardy EUR bolo schválených v rámci IIW (629 operácií) a 25,5 miliardy EUR v rámci SMEW (792 operácií). Celkovo to predstavuje výrazné zvýšenie v porovnaní s 31. decembrom 2019, keď boli schválené operácie v celkovej výške 68,7 miliardy EUR. Uvedené údaje predstavujú celkovú sumu schválenú skupinou EIB od vzniku EFSI, zatiaľ čo nesplatené expozície sú len čiastočne kryté zárukou EÚ v rámci EFSI. Podrobnejšie informácie o nesplatených expozíciách sú uvedené v nasledujúcich odsekoch tohto oddielu, ako aj v oddiele 3. K 31. decembru 2020 celkové vyplatené a zatiaľ nesplatené expozície kryté zárukou EÚ dosiahli sumu 18,9 miliardy EUR (16,5 miliardy EUR v rámci IIW a 2,4 miliardy EUR v rámci SMEW), čo predstavuje nárast v porovnaní so sumou 18,4 miliardy EUR v roku 2019.